Ik drop em mal des Sünndags na de Prędig,
Un frog em, wa dat gung un wat he mak.
»Ganz gut«, seggt he, »Herr Paster!« un ik frog em
Na dit un dat, un wat he lęsen de.
Do mark ik wul, dat gung der bunt hendœr.
He klag mi, dat he gar to weni lehrt harr,
Un dat man dat nich inne Schol bedach.
Ik sä em, wenn he Lust to lęsen harr,
So wull ik em wat gębn, wat he verstunn. –
Nu keem he denn ok bald un hal sik wat,
Un snack vernünfti, drist un fri un nett,
Un wenn he't dœr harr, bę he um wat Nies
Un frog na dat, wat he ni rech verstunn.